מצבת קברו של תומר, בחלקה האזרחית בבית העלמין כפר סמיר בחיפה.
**פרשת מעצרו ומותו של קא"ב תומר**, שהתפרסמה ב-1 ביוני 2021, עוסקת בתומר, קצין בדרגת קא"ב באגף המודיעין בצה"ל, שהואשם בביצוע מעשים שפגעו בביטחון המדינה, מתוך מניעים אישיים. הוא נכלא בחודש ספטמבר 2020, ונמצא מת בתאו בבית הכלא הצבאי נווה צדק כתשעה חודשים לאחר כליאתו. על פרטי חקירת העבירה, האישום כנגד הקצין וחקירת נסיבות מותו הוטלו צווי איסור פרסום.

ביוגרפיה
--------

תומר נולד ב-15 באוקטובר 1996 בחיפה, בן לרונית ורון, ולו שתי אחיות. מכיתה א' ועד י"ב למד בבית הספר הריאלי העברי בחיפה והיה ילד מחונן. בשנים 2015-2012, למד באוניברסיטת חיפה במקביל ללימודיו בבית הספר התיכון, וקיבל תואר ראשון במדעי המחשב. עד גיוסו לצה"ל עבד כמפתח תוכנה בחברת הזנק בתל אביב. במרץ 2016 התגייס לאגף המודיעין, ושירת ביחידה טכנולוגית תחילה בדרגת קצין מקצועי אקדמאי (קמ"א), ובהמשך בדרגת קצין מקצועי אקדמאי בכיר (קא"ב).

### מעצרו ומותו

בחודש ספטמבר 2020 הוגש נגד קא"ב תומר כתב אישום חמור, והוא נעצר עד תום ההליכים. לדברי אביו "הצבא קיבל לידיו חייל בריא שהתמסר ליחידה, משעות השחר עד מאוחר בלילה, הרבה פעמים עם תוצאות מדהימות".

לדברי דובר צה"ל, הקצין ביצע באופן מודע מספר פעולות שפגעו קשות בביטחון המדינה ובחקירתו הודה ברבים מהמעשים שיוחסו לו. עוד העלתה החקירה שהקצין פעל באופן עצמאי, ממניעים אישיים, ולא ממניעים אידאולוגיים, לאומניים או כלכליים. הרמטכ"ל, אביב כוכבי, הבהיר כי אין דמיון בין כליאתו של הקצין לבין פרשת האסיר X, וכי הוא "עשה עבירות חמורות ביותר. הוא עשה אותן בכוונה, מסיבות שאני לא יודע לתאר. הוא כמעט פגע בסוד גדול ועצרנו את זה בדקה ה-90".

תומר נכלא תחילה בכלא 6, ובהמשך הועבר לבית הכלא הצבאי נווה צדק. בניגוד לאסירים אחרים ששמם נאסר לפרסום, הוא נכלא בשמו ושהה בתא עם כלואים נוספים ולא בתנאי בידוד, והיה בקשר עם משפחתו. במהלך מעצרו התקיים גישור פלילי, שבו ביקשה המדינה לגזור עליו עשר שנות מאסר.

בחג השבועות, בלילה שבין 16 ל-17 במאי, בזמן מבצע שומר החומות, תומר נמצא במצב קשה בתאו שבכלא. הוא הועבר לבית החולים לניאדו סמוך לשעה אחת בלילה, ושם נקבע מותו. בני משפחתו קיבלו את ההודעה על מותו בחמש בבוקר, וכשהגיעו לבית החולים נמסר להם כי הגופה הועברה לנתיחה במכון הפתולוגי באבו כביר. נתיחת גופתו של תומר נעשתה בנוכחות פתולוגית מטעם משפחתו ונציג מחלקת ביטחון מידע בצה"ל. על פי צה"ל, במהלך תקופת מעצרו ומספר חודשים לפני מותו, השתחרר הקצין מן השירות לבקשתו, ולכן נקבר בקבורה אזרחית ולא כחלל צה"ל, בהתאם לחוק בתי קברות צבאיים. ב־2 בינואר 2023 פורסם כי קא"ב תומר יוכר כחלל צה"ל באופן חריג, ודף לזכרו מופיע באתר "יזכור" של משרד הביטחון.

חקירת הפרשה
-----------

על חקירת הפרשה בה הואשם תומר הוטל צו איסור פרסום. הדיונים בפרשה נערכו בדלתיים סגורות במשך חצי שנה, מבלי לעדכן את הציבור בפרשה. בסיום החקירה הוגש כתב אישום נגד תומר, והוא נכלא. עו"ד בני קוזניץ מונה, באישור צה"ל, לייצג את הקצין. עם היוודע דבר מותו של הקצין, בוטל כתב האישום נגדו.

בחקירת נסיבות המוות עוסקת היחידה לחקירות פנים של אגף כוח האדם. גם על חקירה זו ונסיבות המוות הוטל צו איסור פרסום. הרמטכ"ל, אביב כוכבי, אמר כי "אסור היה שימות בכלא. ואת זה אנחנו צריכים לתחקר באופן נוקב, מעמיק ויסודי כמו שאנחנו עושים בכל תחקיר."

דגימה מדמו של תומר המנוח נשלחה לבדיקה במעבדה בארצות הברית, וזו לא מצאה בדם ריכוז חריג של תרופות.

לאחר מעצרו של תומר הוקמה ועדה בראשות תא"ל במילואים נועם שער, לבחינת היבטים הנוגעים למיון מועמדים והיבטים נוספים בהם מנגנוני הבקרה ביחידה שבה שירת. לאחר מותו הוקמה ועדה בראשות תא"ל במילואים מיקי לוריא, לבחינת מערך הכליאה בצה"ל, בדגש על כלואים בעלי מאפיינים ייחודיים. כשנה וחצי לאחר מותו הוקמה ועדה בראשות אלוף במילואים ניצן אלון, לבחינת האירוע בגישה מערכתית ובראייה כוללת, תוך התבססות על עבודת הוועדות הקודמות ולבחינת מעמדו של תומר כחייל בעת פטירתו במתקן הכליאה הצבאי. המלצת הוועדה לרמטכ"ל, רב-אלוף אביב כוכבי להכיר בקא"ב תומר כחלל צה"ל באופן חריג, התקבלה.

פרסום הפרשה
-----------

ב-18 במאי 2021, לאחר מותו של תומר, פורסם כי חייל בבית הכלא הצבאי נווה צדק נמצא במצב קשה בתאו ומת בבית החולים.

הפרשה הושוותה בחלק מאמצעי התקשורת בישראל לפרשת מרדכי קידר ולפרשת בן זיגייר. בדומה להם, גם קצין המודיעין כונה בתחילה "האסיר X".

ב-1 ביוני 2021 צומצם מעט צו איסור הפרסום, והותרו לפרסום מספר פרטים על הפרשה, אך לא האישום שהוגש כנגד תומר. מצה"ל נמסר כי בחודש ספטמבר 2020 הוגש כנגדו כתב אישום לאחר חקירת מצ"ח, מסיבות שהוצא עליהן צו איסור פרסום.

"הארץ" ו-ynet פנו לבית הדין הצבאי בבקשה לצמצם את ההגבלות שבצו. צה"ל בדק את הבקשה ואישר לפרסם את שמו של הקצין, אך איסור פרסום השם נותר בתוקף עקב התנגדות בני משפחתו. בעקבות שמועות שנפוצו אישר בית הדין לפרסם כי הקצין לא הואשם ב"ריגול או בעבירה של בגידה, ולא היה במגע עם סוכן זר או הופעל על ידו". בקשה של העיתונים להתיר פרסום פרטים נוספים על הפרשה, ובהם שמו של הקצין, נדחתה בהחלטה של אלוף דורון פיילס, נשיא בית הדין הצבאי לערעורים. אך בספטמבר 2022 פורסם בערוץ 12 שמו הפרטי, תומר.

נציג התביעה הצבאית הודיע כי צה"ל יאפשר להורי קצין המודיעין לעיין בכתב האישום שהוגש נגדו.

כפי שנהג במקרים קודמים של צווי איסור פרסום בישראל, הבלוג "תיקון עולם", שמחברו, ריצ'רד סילברסטיין, מתגורר בארצות הברית ולכן אינו כפוף לחוק הישראלי, פרסם, החל מ-1 ביוני, פרטים שונים על הפרשה, ובהם שמו המלא, דרגתו ותמונתו של הקצין ואת נסיבות מעצרו ותוכן החשדות נגדו.

בני משפחתו של תומר הקימו לזכרו דף פייסבוק בשם "אוהבים, זוכרים, לא מוותרים", ופתחו במיזם להקמת קרן שתעניק מלגות לתלמידי תיכון הלומדים לתואר ראשון במדעי המחשב.

ב-20 במאי 2022 התקיימה אזכרה במלאת שנה למותו של תומר. באזכרה השתתפו עשרות רבות של אנשים ובהם מפקד יחידה 8200, סגן ראש המוסד לשעבר, רם בן ברק, מנהל בית הספר הריאלי, בו למד תומר 12 שנים, ד"ר יוסי בן-דב ופרופסור גדי לנדאו, ראש תוכנית "אתגר" באוניברסיטת חיפה, בה עשה תומר תואר ראשון במדעי המחשב.

בחדשות השבת ב-30 בספטמבר 2022 שודר ראיון שעשתה אפרת לכטר מערוץ 12 עם אחיותיו של תומר - נ' ול' כשנה וחצי לאחר מותו.

ב-19 במאי 2023 התקיימה אזכרה במלאת שנתיים למותו של תומר. לראשונה, בעקבות ההכרה בתומר כחלל צה"ל, נערכה אזכרה צבאית בה השתתפו מספר קצינים מחיל המודיעין, כולל מפקד יחידה 8200, ואיש הרבנות הצבאית ערך את האזכרה, קרא פרקי תהלים ונשא את תפילת אל מלא רחמים. רוני, אביו של תומר, אמר את הקדיש.

קישורים חיצוניים
----------------

ויקישיתוף מדיה וקבצים בנושא **פרשת מעצרו ומותו של קא"ב תומר** בוויקישיתוף
* קורות החיים של תומר אייגס, באתר "יזכור" של משרד הביטחון
* קא"ב תומר אייגס זכרו לברכה, באתר של בית הספר הריאלי
* יואב זיתון, קצין מודיעין נעצר, הואשם ומת בכלא: הפרשה שצה"ל מסתיר - פרסום ראשון, באתר ynet, 1 ביוני 2021
* אמיר בוחבוט‏, קצין מודיעין נאשם בעבירות חריגות - ונמצא ללא רוח חיים בכלא צבאי, באתר וואלה!‏, 1 ביוני 2021
* לילך שובל, קצין מודיעין שנכלא מת בנסיבות מסתוריות, באתר ישראל היום, 1 ביוני 2021
* אתר למנויים בלבד יוסי מלמן, שוב "אסיר איקס" ושוב מערכת הביטחון נכשלת בניהול המשבר, באתר הארץ, 6 ביוני 2021
* אילה חסון, "פגע בליבת הסוד של המדינה": סיפורו של קצין המודיעין שמת, באתר חדשות 13, 11 ביוני 2021
* אבנר ברנע, Analysis: The mysterious case of IDF ‘Officer X’ who died in an Israeli prison, באתר Intelnews
* אור רביד, ‏מות קצין המודיעין - איש הסוד משחזר: "הגוף רועד, אתה מנסה להבין אם פספסת משהו בשיחות איתו", באתר ‏מאקו‏, 24 ביוני 2021
* גלית הראלי, ביחידה של קצין המודיעין מודאגים: "אנשים בתחושה שגם להם זה יכול לקרות בטעות", באתר "המקום הכי חם בגיהנום", 19 ביולי 2021
* יואב זיתון, מפקדו של קצין המודיעין שמת בכלא תועד מברך אותו: "אתה אמיץ וחסר פחד", באתר ynet, 1 באוגוסט 2021
* יואב זיתון, קצין מיחידה מסווגת על קבר סרן ת' מאמ"ן: "כמות המחדלים בלתי נתפסת", באתר ynet, 10 במאי 2022
* אוהבים, זוכרים, לא מוותרים, ברשת החברתית פייסבוק
* פרשת מעצרו ומותו של קא"ב תומר, ברשת החברתית פייסבוק

הערות שוליים
------------

1. ↑  יואב איתיאל‏, אביו של קצין המודיעין שמת בכלא באזכרתו: "לא נשכח ולא נסלח", באתר וואלה!‏, 20 ביוני 2022.
2. 1 2 3 4 5  אפרת לכטר, ‏"מבחינתי ההתנהלות הזו היא רצח": האחיות של קצין המודיעין שנמצא מת בכלא הצבאי מדברות לראשונה, באתר ‏מאקו‏, 30 בספטמבר 2022
3. 1 2   הקמת ועדה לבחינת פרשיית "הקצין מאמ"ן", באתר צה"ל, 8 בנובמבר 2022
4. 1 2  גלית הראלי, באמצע היום, בדרכו לדירתו בתל אביב על קורקינט, נעצר קצין המודיעין והוכנס לאוטו, באתר "המקום הכי חם בגיהנום", 6 ביוני 2021
5. ↑  טל לב רם, ‏הוריו של קצין אמ"ן במליאת 30 למותו: "הילד שלנו נרצח, גם אם לא באופן ישיר", באתר מעריב אונליין, 18 ביוני 2021
6. 1 2 3  יואב זיתון, צה"ל: "הקצין שמת פגע קשות בביטחון המדינה - לא ממניעים כלכליים או אידאולוגיים", באתר ynet, 7 ביוני 2021
7. 1 2  טל לב רם, ‏כוכבי: "קצין המודיעין כמעט פגע בסוד גדול, עצרנו את זה בדקה ה-90", באתר מעריב אונליין, 9 ביוני 2021
8. ↑  אתר למנויים בלבד יניב קובוביץ, כל מה שמותר לספר על פרשת קצין המודיעין שנכלא ומת, והשאלות שעוד נותרו פתוחות, באתר הארץ, 9 ביוני 2021
9. ↑  אור הלר, חבריו של קצין המודיעין: "הסיפור הזה חייב היה להיגמר אחרת", באתר חדשות 13, 8 ביוני 2021
10. 1 2  יואב זיתון, סרן ת' מאמ"ן יוכר כחלל צה"ל באופן חריג: "הוא לא בגד, משפחתו לא חטאה", באתר ynet, 2 בינואר 2023
11. ↑  קורות החיים של תומר אייגס, באתר "יזכור" של משרד הביטחון
12. ↑  יואב זיתון, חייל התאבד בנסיבות חריגות בכלא צבאי, באתר ynet, 18 במאי 2021
13. ↑  לילך שובל, גם לאחר הבדיקות בארה"ב: קושי בקביעת נסיבות מותו של הקצין מאמ"ן, באתר ישראל היום, 20 באוגוסט 2021
14. ↑  אתר למנויים בלבד יוסי מלמן, שוב "אסיר איקס" ושוב מערכת הביטחון נכשלת בניהול המשבר, באתר הארץ, 6 ביוני 2021
15. ↑  ענת סרגוסטי, העיתונאים X, באתר העין השביעית, 7 ביוני 2021
16. ↑  יואב זיתון, קצין מודיעין נעצר, הואשם ומת בכלא: הפרשה שצה"ל מסתיר, באתר ynet, 1 ביוני 2021  
יניב קובוביץ, קצין מודיעין נכלא, הואשם בעבירות מסווגות ומת בנסיבות אסורות בפרסום, באתר הארץ, 1 ביוני 2021
17. ↑  יואב זיתון, צה"ל: ניתן לפרסם את שמו של הקצין שמת בכלא, משפחתו היא שמתנגדת, באתר ynet, 10 ביוני 2021.
18. ↑  קצין המודיעין שמת בכלא הצבאי לא הואשם בעבירות ריגול ובמגע עם סוכן זר, באתר וואלה!‏, 3 ביוני 2021
19. ↑  יואב איתיאל‏, פרשת הקצין שנמצא מת בכלא: פרטי האישום וזהותו יישאר חסויים, באתר וואלה!‏, 20 בדצמבר 2021
20. ↑  דובר צה״ל, החלטת ... בערוץ הטלגרם צה״ל – הערוץ הרשמי, 2021-12-20 (ארכיון):

	* החלטת נשיא בית הדין הצבאי לערעורים בעניין פרסום שמו של הקצין מאמ"ן ז"ל ופרטים נוספים אודות העבירות והמעשים בהם הואשם, באתר idfanc.activetrail.biz, ‏ט״ז בטבת התשפ״ב, 20 בדצמבר 2021 (באנגלית)
	* ב"ש/56,57/20, באתר צה"ל (הקישור אינו פעיל) (ארכיון); עותק פעיל (ארכיון העותק)
21. ↑  אמיר בוחבוט, יואב איתיאל‏, צה"ל יאפשר למשפחת קצין המודיעין שמת בכלא לעיין בכתב האישום נגדו, באתר וואלה!‏, 7 ביוני 2021.
22. ↑   אוהבים, זוכרים, לא מוותרים, ברשת החברתית פייסבוק
23. ↑  לזכרו, למענם, באתר giveback
24. ↑  יואב איתיאל‏, אביו של קצין המודיעין שמת בכלא באזכרתו: "לא נשכח ולא נסלח", באתר וואלה!‏, 20 ביוני 2022.
25. ↑  יואב איתיאל‏, שנתיים למותו של קצין המודיעין בכלא: "איבדנו ילד מהתנהלות ספק עבריינית", באתר וואלה!‏, 19 במאי 2023
26. ↑  יואב זיתון, על קברו, אביו של סרן ת' הקריא עדות של חיילת שסייעה לו לפני מותו: "תמיד חייך", באתר ynet, 19 במאי 2023